*****

ΚΑΝΟΝΙΣΜΟΣ (ΕΟΚ) αριθ. 1619/81 ΤΗΣ ΕΠΙΤΡΟΠΗΣ

της 17ης Ιουνίου 1981

περί δευτέρας τροποποιήσεως του κανονισμού (ΕΟΚ) αριθ. 3002/76 «περί λεπτομερειών εφαρμογής των επιστροφών κατά την εξαγωγή στον αμπελοοινικό τομέα»

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3456/80 (2), και ιδίως το άρθρο 20 παράγραφος 4,

Εκτιμώντας:

ότι ο κανονισμός (ΕΟΚ) αριθ. 3002/76 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 2828/79 (4), προβλέπει ότι η καταβολή επιστροφών κατά την εξαγωγή στον αμπελοοινικό τομέα υπόκειται στην προσκόμιση ορισμένων αποδεικτικών στοιχείων· τα εν λόγω στοιχεία λαμβάνονται επίσης υπόψη στην περίπτωση παραδόσεων προς ανεφοδιασμό πλοίων και αεροσκαφών που παρέχουν δικαίωμα επιστροφών, ενώ, λόγω της εκ των προτέρων δυσχέρειας γνώσεως των ημερομηνιών παραδόσεως, δεν είναι πάντοτε εύκολη η έγκαιρη λήψη των απαιτουμένων εγγράφων, κυρίως για τα Κράτη μέλη που δεν είναι παραγωγοί· ότι η προσκόμιση των ως άνω αποδεικτικών στοιχείων υπάρχει κίνδυνος να αποτελέσει δυσανάλογη επιβάρυνση, σε σχέση με τις μικρές ποσότητες επιτραπέζιου οίνου που αποτελούν κανονικά το αντικείμενο αυτών των παραδόσεων, για τους επιχειρηματίες οι οποίοι δεν κάνουν χρήση της διαδικασίας που προβλέπεται στο άρθρο 26 του κανονισμού (ΕΟΚ) αριθ. 2730/79 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3476/80 (6), ή στον κανονισμό (ΕΟΚ) αριθ. 565/80 του Συμβουλίου της 4ης Μαρτίου 1980 περί καταβολής των επιστροφών κατά την εξαγωγή γεωργικών προϊόντων (7)· ότι για τις εν λόγω μικρές ποσότητες δυνατόν να αρκεί, για τις απαιτήσεις του ελέγχου, η αναφορά στο συνοδευτικό έγγραφο· ότι πρέπει, ως εκ τούτου, να τροποποιηθεί, υπ αυτή την έννοια, το άρθρο 2 του κανονισμού (ΕΟΚ) αριθ. 3002/76·

ότι, με την ευκαιρία της τροποποιήσεως αυτής, είναι σκόπιμη η προσαρμογή της αναφοράς που περιλαμβάνεται στο άρθρο 1α για να ληφθεί υπόψη η έναρξη της ισχύος του κανονισμού (ΕΟΚ) αριθ. 2730/79 της Επιτροπής·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3002/76 τροποποιείται ως ακολούθως:

1. Το άρθρο 1α αντικαθίσταται από το ακόλουθο κείμενο:

«Άρθρο 1α

Εκτός από τις παραδόσεις για ιδιαίτερους τόπους προορισμού που αναφέρονται στο άρθρο 5 του κανονισμού (ΕΟΚ) αριθ. 2730/79, η καταβολή επιστροφών υπόκειται στην προσκόμιση αποδείξεως ότι τα προϊόντα έχουν εξαχθεί με πιστοποιητικό εξαγωγής.»

2. Στο άρθρο 2 παράγραφος 2 προστίθεται το ακόλουθο εδάφιο:

«Εν τούτοις οι διατάξεις της παραγράφου 1, κατ εξαίρεση των αναφερομένων στο δεύτερο εδάφιο υπό γ, δεν εφαρμόζονται για τις παραδόσεις επιτραπεζίων οίνων που αναφέρονται στο άρθρο 5 παράγραφος 1 υπό α του κανονισμού (ΕΟΚ) αριθ. 2730/79, για τις οποίες δεν εφαρμόζεται η διαδικασία που αναφέρεται στο άρθρο 26 του εν λόγω κανονισμού ή του κανονισμού (ΕΟΚ) αριθ. 565/80.»

Άρθρο 2

Ο παρών κανονισμός αρχίζει να ισχύει την 1η Ιουλίου 1981.

Εφαρμόζεται στις παραδόσεις για τις οποίες έχουν τηρηθεί οι τελωνειακές διατυπώσεις από την ημερομηνία ενάρξεως ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 17 Ιουνίου 1981.

Για την Επιτροπή

Ο Πρόεδρος

Gaston THORN

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 360 της 31. 12. 1980, σ. 18.

(3) ΕΕ αριθ. L 342 της 11. 12. 1976, σ. 18.

(4) ΕΕ αριθ. L 320 της 15. 12. 1979, σ. 49.

(5) ΕΕ αριθ. L 317 της 12. 12. 1979, σ. 1.

(6) ΕΕ αριθ. L 363 της 31. 12. 1980, σ. 71.

(7) ΕΕ αριθ. L 62 της 7. 3. 1980, σ. 5.